Predkladacia správa				    2.

Kodanský summit EÚ schválil dňa 12. - 13.decembra 2002 pre Slovenskú republiku pre účely implementácie schengenského acquis a budovania budúcich vonkajších hraníc schengenského typu finančný rámec vo výške 47,8 mil. eur (v stálych cenách) na obdobie rokov 2004 - 2006. 
Právny rámec čerpania finančných prostriedkov Schengenského prechodného fondu bol vytvorený článkom 35 Zmluvy o pristúpení k EÚ a nárok na jeho čerpanie vznikol 1. mája 2004. Európska komisia podmienila možnosť čerpania uvedených finančných prostriedkov zriadením tzv. riadiaceho výboru pre koordináciu Schengenského prechodného fondu a vypracovaním národnej implementačnej stratégie. 
Národná implementačná stratégia Schengenského prechodného fondu a štatút riadiaceho výboru pre potreby koordinácie Schengenského prechodného fondu boli predložené na rokovanie vlády Slovenskej republiky a schválené uznesením č. 404 dňa 28. apríla 2004. Materiál bol vypracovaný na základe rozhodnutia Európskej komisie C(2004)248 z 5. februára 2004 o riadení a monitorovaní Schengenského prechodného fondu. Napriek tomu, že Slovenská republika  si splnila svoje povinnosti pre čerpanie prostriedkov zo Schengenského prechodného fondu, prvá platba bola poukázaná na účet ministerstva vnútra až 21. decembra 2004, takmer osem mesiacov po vstupe Slovenskej republiky do EÚ.
Vzhľadom na skutočnosť, že príslušné rozhodnutie Európskej komisie bolo spracované vo všeobecnej rovine, EK poskytovala priebežne prijímateľským krajinám ďalšie potrebné informácie, ktoré presnejšie definovali pravidlá čerpania finančných prostriedkov zo Schengenského prechodného fondu. Medzi najdôležitejšie sú považované tie zmeny, ktoré rozšírili zoznam oprávnených výdavkov a zrušili pravidlo krajiny pôvodu výrobkov a služieb z krajín EÚ na zmluvné krajiny Dohovoru Svetovej obchodnej organizácie o vládnom obstarávaní. Ďalším predmetom aktualizácie materiálu sú zmeny v organizačnej štruktúre ministerstva vnútra a po začiatočných skúsenostiach z realizácie projektov v rámci Schengenského prechodného fondu aj zefektívnenie toku dokumentov pri žiadosti konečného prijímateľa o platbu. K aktualizovanému materiálu sú pripojené vzory formulárov, ktoré  budú využívané v rámci systému finančného riadenia. Aktualizovaný text je v materiáli zvýraznený kurzívou.